האדמירליות

האדמירליות (באנגלית: The Admiralty) הייתה עד 1964 הגוף המיניסטריאלי האחראי לצי המלכותי בממלכת אנגליה ואחר כך בממלכה המאוחדת. בתחילה מילא את התפקיד אדם אחד, ומהמאה ה-18 ואילך, כמעט ברציפות, הייתה הפעלתו של הצי המלחמתי מסורה בידי הלורדים המפקחים של האדמירליות , שהיוו את מועצת האדמירליות .

ב-1964, במסגרת רפורמה בה אוחדו שלושת המיניסטריונים הצבאיים למשרד אחד, הועברו תפקידי האדמירליות לידי מועצת האדמירליות החדשה , ועדה במועצת ההגנה של הממלכה המאוחדת , המהווה חלק ממשרד ההגנה. מנהלת האדמירליות החדשה מתכנסת פעמיים בשנה בלבד, והפיקוח על הניהול השוטף של הצי מסור בידי מועצת הצי (Navy Board, אין לבלבל בינה לבין מועצת הצי ההיסטורית המתוארת בהמשך). כיום מקובל לכנות את כל הגופים האחראים לניהולו של הצי המלכותי בשם האדמירליות. 

במסגרת אותם שינויים מבניים הועבר תואר "הלורד אדמירל העליון של הממלכה המאוחדת", אך לא התפקיד, לידי הכתר הבריטי, וכיום נושא בו המלך צ'ארלס השלישי. גם התארים "אדמירל-משנה של הממלכה המאוחדת"  ו"סגן-אדמירל של הממלכה המאוחדת"  קיימים כיום כתוארי כבוד בלבד.

תפקידי האדמירליות והמבנה הארגוני שלה

היסטוריה
שמאל|ממוזער|200px|דגל הלורד אדמירל העליון של הממלכה המאוחדת
משרת "האדמירל של אנגליה" (או "לורד אדמירל" ולימים "הלורד אדמירל העליון") נוצרה ב-1400 לערך, אם כי קדמו לה תפקידי אדמירל הים הצפוני ואדמירל הים המערבי. בשנת 1546 הקים המלך הנרי השמיני את "מועצת הצי" (Council of the Marine, לימים הוחלף שמה ל-Navy Board), כדי לפקח על הניהול הלוגיסטי של הצי המלחמתי. הניהול המבצעי של הצי נותר בידי הלורד אדמירל העליון, שהיה אחד מתשעת שרי הכתר .

ב-1628 העביר המלך צ'ארלס הראשון את ניהול הצי מהלורד אדמירל העליון לוועדה בדמותה של מנהלת האדמירליות. תפקיד הלורד אדמירל העליון חודש ובוטל פעמים אחדות עד 1709, ומאז נותר כמעט ללא שינוי. (הלורד אדמירל העליון האחרון היה המלך לעתיד ויליאם הרביעי בתחילת המאה ה-19.)

ב-1831 בוטלה מועצת הצי כגוף נפרד, ותפקידיה ותחומי אחריותה נמסרו לידי האדמירליות.

ב-1964 אוחדו האדמירליות, מיניסטריון המלחמה ומיניסטריון האווירייה למשרד אחד – מיניסטריון ההגנה. במשרד המורחב פועלות כיום שלוש "ועדות": "מנהלת האדמירליות", "מנהלת הצבא" ו"מנהלת חיל האוויר", בראש כל אחת מהן עומד שר ההגנה. כאמור, הניהול היומיומי של הצי המלכותי מסור לידי מועצת הצי (Navy Board) החדשה.

מנהלת האדמירליות
שמאל|ממוזער|250px|חדר הישיבות של מנהלת האדמירליות ב-1810 לערך. חדר זה משמש אותה גם כיום.
כל זמן שנתקיים משרד הלורד אדמירל העליון (במרבית המאה ה-18, המאה ה-19 והמאה ה-20 עד העברת התואר לידי הכתר) הוא נוהל על ידי מנהלת האדמירליות, אשר שמה הרשמי היה הממונים על ניהול משרד הלורד אדמירל העליון של הממלכה המאוחדת של בריטניה הגדולה וצפון אירלנד, וגו'. (השמות אנגליה, בריטניה הגדולה או הממלכה המאוחדת של בריטניה הגדולה ואירלנד נתחלפו בהתאם לתקופה.)

חברי מנהלת האדמירליות נקראו הלורדים המפקחים של האדמירליות , והם תמיד כללו הן אדמירלים, שנקראו "לורדים ימיים" (Naval Lords or Sea Lords), הן "לורדים אזרחיים", בדרך כלל פוליטיקאים. מספר המשתתפים המינימלי בישיבות המנהלת היה שני ממונים ומזכיר.

ראש מנהלת האדמירליות נקרא "הלורד הראשון של האדמירליות" והיה חבר קבינט ממשלת בריטניה. החל משנת 1806 נשא רק אזרח בתפקיד הלורד הראשון של האדמירליות, וקצין הים המפקד על הצי נקרא, כמו בימינו, הלורד הימי הראשון (First Sea Lord).

בנייני האדמירליות
מערכת הבניינים של האדמירליות שוכנת בין וייטהול, משמר הסוסים והמאל, וכוללת חמישה בניינים. 

ראו גם

 הצי המלכותי

 לקריאה נוספת 
 Bradley, Simon, and Nikolaus Pevsner. London 6: Westminster (from the Buildings of England series). New Haven, Connecticut: Yale University Press, 2003. .

קישורים חיצוניים


 The Admiralty at the Survey of London online

הערות שוליים

*
קטגוריה:הצי המלכותי הבריטי
קטגוריה:הממלכה המאוחדת: היסטוריה צבאית